Понеделник, 16 Април 2018 / Общество
Позицията на репортера Емил Митев за отразяването на трагедията на магистрала „Тракия“
Малко след като започнах работа в БТВ преди няколко години имаше серия от самозапалвания. Мислех си: "Боже, дано никога не ми се случва такава ситуация, в която вместо да помагаш, трябва да си вършиш работата като журналист и да "отразяваш"". Е, случи ми се. За мен като репортер Адът се отвори на "Тракия".
Когато се ориентираш в ситуацията "в движение" и буквално я "опипваш" директно в ефир, няма много време да прецениш кой е най-точният ъгъл, от който да снима операторът. Не можеш да осмислиш и репетираш всяка дума, с която предаваш в ефир. Когато трагедията се случва пред теб и когато не знаеш какво да очакваш, и режисьор на "картинката" не можеш да си. Ужасът просто "изтича", на живо.
Трябваше да покажем възможно най-пълната картина - дошли ли са навреме линейките, адекватна ли е била помощта и какви са причините. Това е работата на всеки журналист, не само в телевизията. Недоволни щеше да има и ако бяхме на 300 метра от автобуса-ковчег. Тогава щеше да има коментари, че "прикриваме" някого или ще се съчини друга "конспирация".
Противно на много внушения не сме пречили на медици и пожарникари, нито сме карали някого да говори против волята му. Кървища също не сме показвали, нито пък сме тръгнали "към поредната си жертва", спестихме ви огромна част от реалната картина, защото знаем какво можем и какво не бива да показваме в ефир.
Вие влизали ли сте някога в Ада? А налагало ли ви се е да го опишете в картинка? Ако, не дай си Боже се случи, как ще го "отразите"? Въпреки, че съм "жаден за рейтинг лешояд" аз съм първият, който ще стиска палци да сте по-добри от мен.
StreetWatch публикува позицията на репортера Емил Митев от профила му във Facebook, защото държим на отразяването на всички гледни точки. Нашата позиция.
катастрофа, магистрала Тракия, отразяване на трагедии, етика